
A rekreációs funkciók átalakulása és ennek települési hatásai a Dunakanyarban

Dolgozatomban a turizmusföldrajz és a településföldrajz kapcsolatrendszerét, egymásra hatását vizsgáltam a Dunakanyar, mint kiemelt üdülőkörzet területén. A területet célszerűnek tartottam három nézőpontból lehatárolni, hiszen ezek a határok nem minden esetben fedik egymást, eltérőek lehetnek, így természetföldrajzilag, kultúrtáj tekintetében és, mint üdülőkörzet vizsgáltam.
A vizsgálat célja volt, hogy feltérképezzem a Dunakanyar területén végbement változásokat, melyeket a megjelenő, és elterjedő idegenforgalom okozott az 1970-es évek végétől kezdődően. Az üdülőépítések, a második otthonok megjelenése és elterjedése hozzájárult, hogy a településképek átalakuljanak és egyes részeik kialakuljanak, más funkciót kapjanak.
A kutatási módszereknél a primer kutatást tartottam elsődlegesnek, hiszen a téma összetettségéből adódóan így kaptam a legcélravezetőbb adatokat, így a KSH statisztikák mellett terepi bejárást is végeztem, valamint az önkormányzat illetékeseivel is beszéltem.
Az eredmények között látható, hogy a fővárosi szuburbanizáció nem érintette markánsan a településeket a népességszám és lakás, valamint üdülőépítések tekintetében. A leginkább látható szakasza ennek a folyamatnak az 1980-as évek, amikor az említett folyamatok valóban megjelentek, azonban a későbbiekben, főként az ezredforduló után az építkezések és beruházások megrekedtek.
Esettanulmányként Nagymarost és Visegrádot elemeztem. Nagymaros szép példája annak a folyamatnak, amikor a szuburbanizáció hatására a kitelepülés megkezdődik, de ezen a ponton a fejlődése megáll, hiszen valódi népességtöbbletet nem generál, állandó lakossága szerény mértékben változik csupán. Településképében azonban már felfedezhetők olyan jellegzetességek, melyek az idegenforgalom nélkül nem jöttek volna létre.
Visegrád más irányvonalon elindult településtípus. A turizmus már kezdetektől fogva aktívan közrejátszott fejlődésében, mindig is kiemelt célpontja volt a turistáknak. A városban az idegenforgalmi beruházások aránya a térségben a legmagasabb, a rendszerváltás után épült a legtöbb magas szálláskategóriájú hotel is, és vendégforgalmában is folyamatosan az élen járt a vizsgált települések és a nagy versenytárs, Szentendre mellett. A mai településképet kevésbé határozta meg a turizmus, azonban ami gazdaságföldrajzilag fontosabb, a város életében kiemelkedő és máig aktív szerepet játszik.



